**Studenții Români de la Universitatea Edinburgh lansează**

**un program de mentorat destinat studenților și elevilor de liceu**

Societatea Românilor de la Universitatea Edinburgh (EU RoSoc) lanseaza astăzi, 13 Noiembrie 2013, un program de mentorat dedicat studenților, absolventilor universității, cât și elevilor de liceu în căutarea unei universități de prestigiu pentru continuarea studiilor ([www.eurosoc.org.uk/mentorship](http://www.eurosoc.org.uk/mentorship)).

**EU RoSoc** ([www.eurosoc.org.uk](http://www.eurosoc.org.uk)) a fost fondată în anul 2007 și scopul ei este de a crea un portal pentru promovarea culturii românești in Scoția. Din anul 2008, un număr considerabil de studenți români au ales să își continue studiile la Universitatea din Edinburgh, dornici să beneficieze de avantajele unei educații gratuite, de clasă mondială, unde se pune un deosebit accent pe cercetare si inovaţie.

|  |  |
| --- | --- |
| Numărul de studenți români  admiși la Universitatea Edinburgh  între anii 2007-2012 | |
| **Anul de intrare** | **Număr studenți** |
| 2007/08 | 11 |
| 2008/09 | 31 |
| 2009/10 | 45 |
| 2010/11 | 48 |
| 2011/12 | 53 |
| 2012/13 | 38 |
| **TOTAL** | **226** |



**Trip to Cramond Island, October 2013**

Programul își propune să le vină în ajutor elevilor de liceu din clasele terminale să facă o alegere calculată legată de viitorul lor, să privească obiectiv asupra posibilităților pe care le au și, de asemenea, să ofere modele de urmat sub forma absolvenților de succes ai facultății.

Printre susținătorii proiectului am dori să îi menționăm pe **ES Dr. Ion Jinga**, Ambasadorul României în Regatul Unit al Marii Britanii şi Irlandei de Nord, **Dl. Mihai Delcea**, Şeful Biroului consular din Edinburgh, **Diana Sisu**, vicepreședinte Societatea Românilor din Scoția, **Ariel Chis**, președinte și co-fondator al ARISS (Asociația Societăților Studențești Românești din UK).

**Mesajul Ambasadorului României la Londra pentru**

**deschiderea Programului de mentorat al Societăţii românilor din Edinburgh,**

**destinat studenţilor români ai Universităţii din Edinburgh**

****

**Londra, 13 noiembrie 2013**

Salut cu deosebită plăcere iniţiativa organizării Programului de mentorat pentru studenţii români ai Universităţii din Edinburgh.

Mă bucur enorm de fiecare dată când tinerii români care studiază la Universităţile britanice - şi sunt în număr de peste 6000 în UK - aleg să aducă un plus de valoare comunităţii din care fac parte, formându-se profesional şi promovând calitatea comunităţii româneşti doritoare de progres şi capabilă să depăşească obstacolele culturale, lingvistice sau uneori stereotipurile cu care se confruntă aceasta.

Am spus, ori de câte ori am avut ocazia, că fiecare român este un ambasador al României în comunitatea în care trăieşte, prin ceea ce face şi prin ceea ce reprezintă, suma exemplelor individuale definindu-ne pe toţi ca şi comunitate. Cred în calitatea umană şi profesională a studenţilor români, în forţa şi curajul lor de a reuşi acolo unde alţii au dat greş.

Urându-vă succes în derularea Programului de mentorat, vă asigur de întreg sprijinul meu personal şi al Ambasadei României la Londra şi închei reamintindu-vă cuvintele premierului I.C. Bratianu rostite acum mai bine de 80 de ani: *“Sunteţi, domnilor, reprezentanţii unui popor care este mândru şi poate fi mândru de trecutul său şi care trebuie să aibă mare încredere în viitorul său. Nu scădeţi rolul pe care el trebuie să-l aibă în lume, fiţi cât de modeşti pentru persoana dumneavoastră, nu fiţi modeşti pentru poporul pe care îl reprezentaţi”*.

**Dr Ion Jinga**

De asemenea, absolvenții universității au primit cu bucurie vestea lansării programului de mentorat. Ei vor prezenta modele demne de urmat și își vor împărtăși experiențele din facultate actualilor studenți, oferind astfel sfaturi neprețuite legate de internshipuri, examene sau organizarea orarului.

Mentorii ajută proiectul pro-bono, satisfacția de a ajuta studenții aflați la început de drum este mult mai mare decât orice răsplată materială. Majoritatea absolvenților sunt persoane de succes în domeniul lor, având un serviciu foarte bine platit, fiecare fiind mulțumit ca poate întoarce serviciul comunității care i-a primit aici cu brațele deschise și le-a deschis noi porți ale cunoașterii.

Acesta este un proiect pilot pentru o perioada de un an de zile. La finalul acestui an vom avea o bază de date cu întrebări și răspunsuri adunate de la mentori pe parcursul anului. În funcție de calitatea răspunsurilor, sondajelor de satisfacție ale mentorilor și ale participanților la proiect, societatea își propune să extindă proiectul și pentru anii ce vor urma.

**Radu Oprescu**, președintele asociației și inițiatorul proiectului, explică de unde a venit ideea programului de mentorship:

“Nu o dată am fost întrebați, eu sau colegii mei, de informații despre studiul în străinătate, despre aplicații pentru internshipuri de vară sau chiar de cele mai bune locuri de petrecut timpul liber din Edinburgh. Nu îți trebuie mult să realizezi că ai răspuns la aceeași întrebare de probabil mai mult de 5 ori.

****Dorința mea este de a ajuta următoarele generații de studenți/ aplicanți să aibă acces la mai multe informații decât am avut noi la îndemână și mai ales de a conecta comunitatea de absolvenți cu cea a studenților actuali. De asemenea, proiectul ajută noii veniți să se adapteze cât mai repede la viața de aici, la câteva mii de kilometri de casă.

Comitetul societății a muncit foarte mult pentru a porni acest proiect și țin să le mulțumesc pe această cale pentru timpul oferit. Vă invit să îi cunoașteți, mai multe detalii la următoarea adresă:  [eurosoc.org.uk/about/committee](http://www.eurosoc.org.uk/about/committee)”

**Părerile absolvenților:**

“Cred că cineva învață constant de-a lungul vieții sale – a avea un mentor înseamnă ca poți învăța într-un ritm mai rapid decât în mod normal, așa că vă îndemn să profitați de această oportunitate și să vă implicați în program.”

**Laurențiu Prodan**

Investment Banking – City Group, London

“It’s choice – not chance – that determines your destiny.” Mulți dintre cei care au avut șansa să studieze la Edinburgh au ajuns aici în urma unui șir de evenimente mai mult sau mai puțin întamplătoare. Nu vom ști niciodată câți ar fi meritat această șansă, dar nu au avut informația potrivita la timpul potrivit. Eu sper ca acest program să ofere viitorilor studenți “another choice” – în final alegerea e doar a lor.

**Paul Alexandru**

Software Engineer – Schlumberger