***Profesorul ideal***

*de Lugoj Ema Alexandra*

Consider că un profesor ideal nu este cel care dă doar note de 10, nu prea vine la ore, ne lasă să ascultăm muzică în timpul orei sau nu ne ia telefoanele când ne jucăm pe ele, deşi chestia cu telefoanele nu e rea.

Primii 18 ani din viaţă îi petrecem studiind. Cel care ne îndurmă la decizii corecte este profesorul. El ar trebui să fie o persoană calmă, atentă, iubitoare şi răbdătoare.

Răbdarea este esenţială unui profesor, deoarece nu toţi elevii sunt capabili să înţeleagă lecţia uşor, şi de aceea profesorul trebuie să îi ajute pe cei care nu înţeleg. Fără răbdare nu se poate face înţeles. Mulţi profesori aşteaptă de la elevii lor mai mult decât pot ei, însă uneori, deşi elevul are vina lui, şi profesorul greşeşte fără să realizeze acest lucru.

Cel mai important este ca profesorul să ne înveţe să fim corecţi cu noi înşine dar şi cu ceilalţi, să muncim cinstit şi să ne respectăm pentru ceea ce suntem nu pentru ceea ce părem a fi. Eu cred că un profesor ideal trebuie să facă tot posibilul ca să nu descurajeze elevii mai slabi la învăţătură.

Profesorul ideal este ca o poartă către viitorul nostru, acesta detaliindu-ne ce se poate afla dincolo de ea. El nu vrea să fie aspru, acordându-i elevului destul timp pentru a memora informaţiile date. În plus, profesorul trebuie să dea dovadă de eficienţă în modul său de predare, făcându-l pe elev să fie atras de materia pe care o predă.

În concluzie, profesorul ideal este cel care ne va face să deschidem cărţile cu plăcere si ne va arata întotdeauna calea corectă.